मुंह के कैंसर के रोगियों की सर्वाधिक संख्या भारत में ही है। पूर्वोत्तर के राज्यों में मुंह का कैंसर तेजी से बढ़ रहा है जो वाकई चिंता का बड़ा कारण है। राष्ट्रीय परिवार स्वास्थ्य सर्वेक्षण के मुताबिक हर तीसरा भारतीय किसी न किसी रूप में तंबाकू या ध्रूमपान उत्पादों का सेवन करता है। इनमें एक तिहाई लोग कैंसर या दिल की बीमारी से पीड़ित हैं। देश में हर साल साठ हजार व्यक्ति मस्तिष्क कैंसर की चपेट में आते हैं। इनमें उन्नीस फीसद बच्चे होते हैं। ब्रेन ट्यूमर की रोकथाम के लिए राष्ट्रीय कैंसर नियंत्रण कार्यक्रम की शुरुआत की गई है, पर जितनी सफलता मिलनी चाहिए, नहीं मिल पा रही है। ब्रेन ट्यूमर दो माह के बच्चे से लेकर आठ साल तक किसी भी उम्र में हो सकता है। दो से चार वर्ष की आयु वाले बच्चों में ब्रेन ट्यूमर अमूमन बिना कैंसर वाले होते हैं। वैसे चिकित्सकों का मानना है कि सभी ब्रेन ट्यूमर कैंसर नहीं होते। साथ ही अधिकतर ब्रेन ट्यूमर मस्तिष्क के बाहर नहीं फैलते हैं। सबसे बड़ी दिक्कत पर्वतीय जनपदों में कैंसर विशेषज्ञों की कमी है। पर्वतीय जनपदों में कैंसर से मरने वालों की संख्या में तेजी से इजाफा हो रहा है। इसका सबसे बड़ा कारण वहां चिकित्सकों की अनुपलब्धता है। वैसे पर्वतीय राज्यों में सामान्य डॉक्टर भी जाना नहीं चाहते हैं। ऐसे में कैंसर के विशेषज्ञ चिकित्सकों की वहां पर्याप्त उपलब्धता की उम्मीद भला कैसे की जाए! जम्मू-कश्मीर, उत्तराखंड, हिमाचल प्रदेश के अलावा पूर्वोत्तर के राज्य आज भी चिकित्सकों की भारी कमी से जूझ रहे हैं। इसी से अंदाजा लगाया जा सकता है कि राष्ट्रीय कैंसर नियंत्रण कार्यक्रम को कहां तक सफलता मिल पाएगी! जबकि इस कार्यक्रम के तहत करोड़ों रुपए महज जागरूकता अभियान के नाम पर खर्च किए जा रहे हैं। पर परिणाम वही ढाक के तीन पात।